[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.8.2008

COM(2008) 511 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Πρώτη έκθεση παρακολούθησης της αναδιάρθρωσης της χαλυβουργίας στη Βουλγαρία και τη Ρουμανία

1. ΕΙΣΑΓΩΓΗ

1.1. Το πλαίσιο

Η παρούσα έκθεση περιγράφει την πρόοδο όσον αφορά την αναδιάρθρωση των χαλυβουργικών εταιρειών της Βουλγαρίας και της Ρουμανίας, οι οποίες υπόκεινται στις διατάξεις των ειδικών κεφαλαίων της ευρωπαϊκής συμφωνίας και της συνθήκης προσχώρησης αντίστοιχα. Συγκεκριμένα, οι εν λόγω υποχρεώσεις, τόσο για τις αντίστοιχες κυβερνήσεις όσο και για τις μεμονωμένες εταιρείες, ορίζονται στα ακόλουθα:

- στο πρωτόκολλο 2 της ευρωπαϊκής συμφωνίας[1], το οποίο αφορά την αναδιάρθρωση της βουλγαρικής χαλυβουργίας και στην απόφαση του Συμβουλίου σύνδεσης Ευρωπαϊκής Ένωσης - Βουλγαρίας 3/2006, της 29ης Δεκεμβρίου 2006[2], για την τροποποίηση του πρωτοκόλλου 2 της ευρωπαϊκής συμφωνίας, και

- στο παράρτημα VII της συνθήκης προσχώρησης[3], το οποίο αφορά την αναδιάρθρωση της ρουμανικής χαλυβουργίας.

Οι εν λόγω διατάξεις θέτουν τους όρους ενός μεταβατικού καθεστώτος για την κρατική ενίσχυση που χορηγείται για την αναδιάρθρωση της χαλυβουργίας. Παρότι οι κρατικές ενισχύσεις για την αναδιάρθρωση της χαλυβουργίας απαγορεύονται ρητώς στο πλαίσιο της νομοθεσίας της ΕΕ, η Ευρωπαϊκή Ένωση συμφώνησε σε μεταβατικές ρυθμίσεις για την παροχή συγκεκριμένων ενισχύσεων, που θα επιτρέψουν στα νέα αυτά κράτη μέλη[4] να ολοκληρώσουν το εν λόγω εγχείρημα, ελαχιστοποιώντας ταυτόχρονα τις αναταραχές στην κοινωνία και την αγορά. Η χορήγηση αυτής της ενίσχυσης υπόκειται σε αυστηρούς όρους, ιδίως στην επίτευξη της βιωσιμότητας των εν λόγω εταιρειών.

Η διάρκεια ισχύος των ρυθμίσεων για τη μεταβατική περίοδο είναι έως τις 31 Δεκεμβρίου 2008. Το προαναφερθέν πρωτόκολλο και το παράρτημα περιέχουν επίσης λεπτομερείς διατάξεις για την παρακολούθηση και την υποβολή έκθεσης για τις συναφείς υποχρεώσεις. Η παρούσα έκθεση προς το Συμβούλιο αποτελεί μέρος αυτών των διατάξεων και αφορά τα αποτελέσματα που επιτεύχθηκαν το έτος 2006. Παρατίθενται επίσης, όπου υπάρχουν διαθέσιμες, συναφείς πληροφορίες για το 2007.

1.2. Κύρια στοιχεία της διαδικασίας αναδιάρθρωσης

Η εξαίρεση από τους κανόνες της ΕΕ για τις κρατικές ενισχύσεις εξαρτιόταν από την εκπλήρωση ορισμένων υποχρεώσεων που είχαν διαπραγματευτεί η ΕΕ με τη Βουλγαρία και τη Ρουμανία. Προϋπόθεση για τη χορήγηση κρατικής ενίσχυσης ήταν η επεξεργασία εθνικών σχεδίων αναδιάρθρωσης (ΕΣΑ), αποτελούμενων από ένα εθνικό σχέδιο για το χαλυβουργικό κλάδο και από σχέδια για μεμονωμένες επιχειρήσεις (ΣΜΕ) για κάθε δικαιούχο εταιρεία. Σκοπός των προγραμμάτων αναδιάρθρωσης της χαλυβουργίας ήταν να καταδείξουν την τήρηση των όρων για τη χορήγηση ενίσχυσης αναδιάρθρωσης και ότι τα ΕΣΑ οδηγούν στη βιωσιμότητα των εταιρειών[5].

Και στις δύο χώρες, τα ΕΣΑ περιλάμβαναν επίσης εταιρείες που αντιμετώπιζαν προβλήματα αλλά δεν ήταν δικαιούχοι παλαιών ή μελλοντικών κρατικών ενισχύσεων. Σε πολλές περιπτώσεις, μη δικαιούχες εταιρείες ολοκλήρωσαν την αναδιάρθρωσή τους το 2006 και κατέστησαν βιώσιμες και κερδοφόρες.

Με βάση τις πληροφορίες που παρείχαν οι βουλγαρικές και ρουμανικές αρχές στις εξαμηνιαίες εκθέσεις τους, η Επιτροπή αξιολόγησε την πρόοδο όσον αφορά την εφαρμογή των μέτρων που προβλέπονταν στα ΕΣΑ και στα ΣΜΕ. Στις πληροφορίες που υποβλήθηκαν περιλαμβάνονται στοιχεία σχετικά με την παραγωγή, την παραγωγική ικανότητα, τις επενδύσεις, την απασχόληση, την παραγωγικότητα, τα οικονομικά αποτελέσματα και το περιβάλλον.

Η χαλυβουργία στη Βουλγαρία αντιστοιχεί στο 2% της συνολικής βιομηχανικής απασχόλησης και στο 3% του ΑΕγχΠ και στη Ρουμανία αντιστοιχεί στο 4% της συνολικής βιομηχανικής απασχόλησης και στο 4% του ΑΕγχΠ[6].

2. ΑΠΟΤΕΛΕΣΜΑΤΑ ΤΩΝ ΠΡΟΓΡΑΜΜΑΤΩΝ ΠΑΡΑΚΟΛΟΥΘΗΣΗΣ ΣΤΗ ΒΟΥΛΓΑΡΙΑ ΚΑΙ ΤΗ ΡΟΥΜΑΝΙΑ

2.1. Βουλγαρία

Η μόνη εταιρεία που υποβλήθηκε στη διαδικασία αναδιάρθρωσης με τη βοήθεια δημόσιας χρηματοδότησης ήταν η Kremikovtzi AD. Δύο άλλες εταιρείες που περιλαμβάνονταν στο ΕΣΑ κατάφεραν να ολοκληρώσουν επιτυχώς τη διαδικασία αναδιάρθρωσης, το 2006, χωρίς την προσφυγή σε κρατική ενίσχυση.

Το 2006, η Βουλγαρία ανέφερε ότι η Kremikovtzi AD, παρότι δεν χρειαζόταν μεγαλύτερη από την εγκεκριμένη ενίσχυση, δεν θα ήταν σε θέση να ολοκληρώσει το σχέδιο αναδιάρθρωσης πριν από τις 31 Δεκεμβρίου 2006. Για το λόγο αυτό υπέβαλε στην Επιτροπή τροποποιημένο πρόγραμμα αναδιάρθρωσης και επιχειρηματικό σχέδιο, όπου προτεινόταν η παράταση της υλοποίησής τους έως το τέλος του 2008. Η αξιολόγηση της Επιτροπής ανέφερε ότι η υλοποίηση του σχεδίου θα επέτρεπε στην εν λόγω εταιρεία να καταστεί βιώσιμη και να ικανοποιήσει τις απαιτήσεις του πρωτοκόλλου 2. Με βάση την αξιολόγηση αυτή, το Συμβούλιο σύνδεσης ΕΕ – Βουλγαρίας, με την απόφασή του 3/2006 της 29ης Δεκεμβρίου 2006, τροποποίησε ανάλογα το πρωτόκολλο 2.

Όσον αφορά το συνολικό ποσό της επιτρεπόμενης ενίσχυσης, σύμφωνα με πληροφορίες που υπέβαλαν οι βουλγαρικές αρχές, για την περίοδο 1993-2005 το συνολικό ποσό της κρατικής ενίσχυσης που χορηγήθηκε στη Βουλγαρία είναι 432.613.000 BGN (222 εκατ. ευρώ[7])· το 2006 δεν χορηγήθηκε κρατική ενίσχυση. Το ποσόν της συνολικής κρατικής ενίσχυσης που χορηγήθηκε είναι σύμφωνο με το ανώτατο όριο του πρωτοκόλλου.

Το μεγαλύτερο μέρος του επιτρεπόμενου ποσού [393.556.517BGN (202 εκατ. ευρώ)] καταβλήθηκε το 1999 για να βοηθηθεί η δικαιούχος εταιρεία – Kremikovtzi AD – να συνεχίσει την παραγωγή. Η ενίσχυση εστιάστηκε κυρίως στην οικονομική αναδιάρθρωση, ώστε να αντιμετωπιστεί το χρέος της εταιρείας. Το υπόλοιπο του επιτρεπόμενου ποσού χορηγήθηκε στην εταιρεία το 2004, με τη μορφή αναδιαρθρωμένων οφειλών στους προμηθευτές αερίου και ηλεκτρικής ενέργειας.

2.1.1. Παρακολούθηση των κύριων σημείων συγκριτικής αξιολόγησης της αναδιάρθρωσης στη βουλγαρική χαλυβουργία

Σύμφωνα με τις διατάξεις της κοινής θέσης της ΕΕ – Κεφάλαιο 6: Ανταγωνισμός[8] και την απόφαση 3/2006 του Συμβουλίου σύνδεσης ΕΕ - Βουλγαρίας:

- η συνολική μείωση της παραγωγικής ικανότητας της δικαιούχου εταιρείας πρέπει να ισούται με 0,5 εκατομμύρια τόνους,

- η πρόοδος της αναδιάρθρωσης των εταιρειών αξιολογείται από την Επιτροπή με τη χρήση της δοκιμής βιωσιμότητας,

- η αναδιάρθρωση πρέπει να οδηγήσει στη βελτίωση της αποτελεσματικότητας και της αποδοτικότητας της επιχειρηματικής διαχείρισης.

Μείωση της παραγωγικής ικανότητας

Το κλείσιμο της μονάδας παραγωγής χονδροσύρματος στο Kremikovtzi, που σχεδιάστηκε ως αντισταθμιστικό μέτρο από τη βουλγαρική κυβέρνηση για τη χορηγηθείσα κρατική ενίσχυση, έχει υλοποιηθεί. Η παραγωγή της μονάδας παραγωγής μπιγετών διακόπηκε και η αποξήλωση έχει ολοκληρωθεί. Η μονάδα παραγωγής ράβδων αναμένεται να έχει καταστραφεί οριστικά, σύμφωνα με τη σχετική νομοθεσία της ΕΕ[9], έως το τέλος της περιόδου αναδιάρθρωσης.

Βιωσιμότητα

Κύριος στόχος της διαδικασίας αναδιάρθρωσης και όλων των δράσεων που προβλέπονται στο ΕΣΑ και στο ΣΜΕ της Kremikovtzi είναι η επίτευξη της βιωσιμότητας της εταιρείας υπό κανονικές συνθήκες της αγοράς. Όσον αφορά τα αποτελέσματα σχετικά με τη συμμόρφωση με τα σημεία συγκριτικής αξιολόγησης της δοκιμής βιωσιμότητας της ΕΚ στο τέλος του 2006, όσον αφορά την Kremikovtzi, απείχαν πολύ από αυτά που έπρεπε να επιτευχθούν.

Με βάση την αξιολόγηση των στοιχείων που ήταν διαθέσιμα στο τέλος του 2006, η Επιτροπή εντόπισε σοβαρές καθυστερήσεις όσον αφορά την ολοκλήρωση των επενδύσεων που είχαν σχεδιαστεί στο ΣΜΕ της εταιρείας. Αυτό ενδέχεται να έχει αρνητική επίδραση στην ικανότητα της εταιρείας να παράγει προϊόντα με μεγαλύτερη προστιθέμενη αξία. Η ικανότητα αυτή αποτελεί προϋπόθεση για την αύξηση των εσόδων από πωλήσεις και τη δημιουργία κερδών. Επομένως, η επιχειρησιακή απόδοση οδήγησε σε σημαντική απώλεια και η εταιρεία σημείωσε χειρότερα ποσοστά βιωσιμότητας από αυτά που προβλέπονταν στο ΣΜΕ. Η οικονομική απόδοση σημείωσε ένα κρίσιμα χαμηλό επίπεδο.

Παραγωγικότητα

Το επίπεδο παραγωγικότητας στην Kremikovtzi παραμένει αρκετά χαμηλότερο από τα ευρωπαϊκά και διεθνή επίπεδα διότι τα χαμηλά επίπεδα αξιοποίησης της παραγωγικής ικανότητας παρεμποδίζουν τη βελτίωση της παραγωγικότητας του εργατικού δυναμικού, παρά τις σταδιακές μειώσεις του προσωπικού. Το επίπεδο παραγωγικότητας ανέρχεται σε μόλις 30% του επιπέδου συγκρίσιμων ευρωπαϊκών χαλυβουργιών. Παρότι αναμένεται να σημειωθούν κάποιες βελτιώσεις όσον αφορά την παραγωγικότητα, ως αποτέλεσμα του κλεισίματος του ελασματουργείου το δεύτερο εξάμηνο του 2007 και τις αρχές του 2008, το τρέχον επίπεδο του 30% θεωρείται πολύ χαμηλό και θα έχει αρνητικό αντίκτυπο στην αποτελεσματικότητα και την αποδοτικότητα στις επιχειρηματικές δραστηριότητες της εταιρείας.

Μείωση του κόστους

Το 2006, τα αποτελέσματα που επιτεύχθηκαν στην Kremikovtzi από την εφαρμογή ειδικών μέτρων μείωσης του κόστους ακυρώθηκαν, σε μεγάλο βαθμό, από την αύξηση του συνολικού κόστους, η οποία, στο πλαίσιο της γενικής τάσης, ήταν μεγαλύτερη από την αναμενόμενη. Στην περίπτωση της Kremikovtzi, το 2006, οι τιμές αγοράς και η ειδική κατανάλωση πρώτων υλών υπερέβησαν τις προβολές του ΣΜΕ. Σε ορισμένους τομείς, όπως η κατανάλωση ενέργειας και υλικών, οι αναγκαίες μειώσεις του κόστους μπορούν να επιτευχθούν μόνον μακροπρόθεσμα, με την επένδυση στον εκσυγχρονισμό. Λόγω της έλλειψης κεφαλαίου, τα ποσά που επενδύθηκαν ήταν χαμηλότερα από τις αναμενόμενες τιμές. Στην Kremikovtzi, το 2006, το σύνολο των επενδύσεων αντιστοιχούσαν στο 80% του στόχου του ΣΜΕ για το εν λόγω έτος. Ταυτόχρονα, οι περιβαλλοντικές επενδύσεις ανέρχονταν στο 75% του στόχου του ΣΜΕ.

2.1.2. Περιβαλλοντική προστασία

Η συνθήκη προσχώρησης ορίζει ότι κατά τη στιγμή της προσχώρησης, οι βουλγαρικές χαλυβουργικές εταιρείες πρέπει να συμμορφώνονται με τη σχετική νομοθεσία της ΕΕ στον τομέα της περιβαλλοντικής προστασίας και, ιδίως, να προβούν στις αναγκαίες επενδύσεις για να εξασφαλίζουν την εν λόγω συμμόρφωση. Στο πλαίσιο αυτό, η Βουλγαρία ζήτησε μια μεταβατική περίοδο για την εφαρμογή της οδηγίας IPPC[10]. Κατά παρέκκλιση, η Kremikovtzi έπρεπε να έχει λάβει μια πλήρως συντονισμένη άδεια έως τις 30 Οκτωβρίου 2007, που θα προέβλεπε ένα δεσμευτικό χρονοδιάγραμμα για την επίτευξη πλήρους συμμόρφωσης έως τις 31 Δεκεμβρίου 2011. Η άδεια αυτή ακόμη δεν δόθηκε και, επομένως, η εταιρεία φαίνεται να λειτουργεί χωρίς περιβαλλοντική άδεια μετά τη λήξη της τελευταίας άδειας.

2.2. Ρουμανία

Στο παράρτημα VII της συνθήκης προσχώρησης ορίζεται το ανώτατο επίπεδο κρατικής ενίσχυσης που επιτρέπεται για κάθε μία από τις ακόλουθες έξι εταιρείες παραγωγής χάλυβα: Mittal Steel Galati, που αντιστοιχεί στο 60% του ακατέργαστου χάλυβα που παράγεται στη Ρουμανία, Mittal Steel Hunedoara, Mechel Targoviste, Mechel Campia Turzi, TMK Resita και Tenaris Donasid Calarasi.

Σύμφωνα με τις πληροφορίες που έχει στη διάθεσή της η Επιτροπή, το συνολικό ποσό που χορήγησε η Ρουμανία ως ενίσχυση αναδιάρθρωσης κατά την περίοδο 1993-2004 ανέρχεται σε 49.985 δισεκατομμύρια ROL (1.270 εκατομμύρια ευρώ[11]). Το εν λόγω ποσό συνολικής κρατικής ενίσχυσης είναι σύμφωνο με το ανώτατο όριο που ορίζεται στο παράρτημα VII της συνθήκης προσχώρησης.

Η ρουμανική κυβέρνηση επεξεργάστηκε το ΕΣΑ για να διαρθρώσει και να περιορίσει στο απολύτως ελάχιστο τη χορηγούμενη σε χαλυβουργικές εταιρείες κρατική ενίσχυση. Η υλοποίηση του ΕΣΑ αποτέλεσε ένα σημαντικό στοιχείο στην υποστήριξη των εταιρειών να καταστούν βιώσιμες. Η ενίσχυση εστιάστηκε κυρίως στην οικονομική αναδιάρθρωση ώστε να αντιμετωπιστεί το δανειακό βάρος των εταιρειών και να διευκολυνθεί η πρόσβασή τους σε χρηματοδότηση και η εξαγορά τους από στρατηγικό επενδυτή. Η χορηγούμενη ενίσχυση κρίνεται επαρκής για να βοηθηθούν οι εταιρείες να καταστούν βιώσιμες έως το τέλος της περιόδου αναδιάρθρωσης.

Όσον αφορά το θέμα της ενδεχόμενης πρόσθετης κρατικής ενίσχυσης προς τη Mittal Steel Galati, που διερεύνησε το Συμβούλιο Ανταγωνισμού της Ρουμανίας, πρέπει να σημειωθεί ότι η εταιρεία επέστρεψε το Μάρτιο του 2006 όλα τα επίμαχα ποσά, κεφάλαιο και τόκους αντίστοιχα. Κατόπιν αυτού, το Συμβούλιο Ανταγωνισμού της Ρουμανίας, με την απόφαση αριθ. 56/13.03.2006, έκλεισε την έρευνα και απάλλαξε τη Mittal Steel Galati από κάθε αμφιλεγόμενη κρατική ενίσχυση.

2.2.1. Παρακολούθηση των κύριων σημείων συγκριτικής αξιολόγησης της αναδιάρθρωσης στη ρουμανική χαλυβουργία

Οι διατάξεις της συνθήκης προσχώρησης για τη Ρουμανία ορίζουν ότι:

- οι κρατικές ενισχύσεις αποσκοπούν στη βιωσιμότητα των εταιρειών υπό κανονικές συνθήκες αγοράς και πρέπει να περιορίζεται στο αναγκαίο και μόνον επίπεδο,

- η συνολική καθαρή μείωση της παραγωγικής ικανότητας των δικαιούχων εταιρειών πρέπει να ανέρχεται σε 2,05 εκατομμύρια τόνους τουλάχιστον,

- η πρόοδος της αναδιάρθρωσης των εταιρειών αξιολογείται από την Επιτροπή με τη χρήση των σημείων συγκριτικής αξιολόγησης που ορίζονται στο προσάρτημα στη συνθήκη προσχώρησης (βιωσιμότητα, παραγωγικότητα και μείωση του κόστους).

Μείωση της παραγωγικής ικανότητας

Από τις πληροφορίες που έχει στη διάθεσή της η Επιτροπή εμφαίνεται ότι οι παύσεις της παραγωγής που είχαν προγραμματιστεί για το 2006 – μονάδα παραγωγής προφίλ μεσαίων και ειδικών διαστάσεων στην TMK Resita – πραγματοποιήθηκαν σύμφωνα με το χρονοδιάγραμμα. Η ίδια εταιρεία σταμάτησε την παραγωγή ένα χρόνο νωρίτερα απ’ ό,τι απαιτούνταν από τη συνθήκη, στην περίπτωση της μονάδας παραγωγής προφίλ μεγάλων διαστάσεων. Στη Mittal Steel Hunedoara, το κλείσιμο της μονάδας παραγωγής προφίλ μεσαίων διαστάσεων σημειώθηκε το 2006, αντί για το προβλεπόμενο πρώτο τρίμηνο του 2008. Εφόσον οι προαναφερόμενες εγκαταστάσεις καταστραφούν οριστικά[12], η Ρουμανία θα έχει εκπληρώσει τις υποχρεώσεις της που απορρέουν από τη συνθήκη προσχώρησης όσον αφορά τις παύσεις παραγωγής.

Παραγματοποιήθηκαν επίσης πρόσθετες παύσεις πλεονάζουσας παραγωγικής ικανότητας σε τρεις εταιρείες, που δεν προβλέπονταν στη συνθήκη, συγκεκριμένα: του ελασματουργείου κορμών στη Mittal Steel Hunedoara, της μονάδας έλασης για ημικατεργασμένο προφίλ μεγάλων διαστάσεων και σιδηροτροχιών στην Tennaris Donasid Calarasi και της μονάδας εκχόνδρισης στη Mechel Campia Turzii.

Βιωσιμότητα

Κύριος στόχος της διαδικασίας αναδιάρθρωσης και των μέτρων που προβλέπονται στο ΕΣΑ είναι η επίτευξη της βιωσιμότητας των δικαιούχων εταιρειών, ώστε να μπορούν να λειτουργούν υπό κανονικές συνθήκες της αγοράς. Από την έως τώρα παρακολούθηση διαπιστώνεται ότι έχουν εφαρμοστεί ορισμένα από τα μέτρα που προβλέπονται για την επίτευξη της βιωσιμότητας των δικαιούχων εταιρειών, όπως η παύση μη αποδοτικών παραγωγικών εγκαταστάσεων, οι αλλαγές στη στρατηγική απασχόλησης και ο οργανωτικός και διαχειριστικός εκσυγχρονισμός.

Το 2006, ενώ μια εταιρεία, η Mittal Steel Galati, ικανοποιούσε ήδη δύο από τα σημεία συγκριτικής αξιολόγησης που είχε θεσπίσει η Επιτροπή, η βιωσιμότητα της εταιρείας μπορεί να εκτιμηθεί μόνο σε μακροπρόθεσμη βάση.

Στις δύο περιπτώσεις της Mechel Campia Turzii και της TMK Resita, οι προβλέψεις που επεξεργάστηκαν οι εταιρείες και που επικαιροποιήθηκαν τακτικά, έδειξαν ότι οι εταιρείες δεν αναμένεται να συμμορφωθούν πλήρως με τα κριτήρια βιωσιμότητας έως το τέλος της περιόδου αναδιάρθρωσης. Συνεπώς, οι δύο αυτές εταιρείες πρέπει να εξετάσουν την εφαρμογή ειδικών σχεδίων διορθωτικών μέτρων για την αντιμετώπιση της κατάστασης.

Παραγωγικότητα

Το συνολικό ποσοστό παραγωγικότητας το 2006 στις υπό εξέταση εταιρείες ήταν χαμηλότερο από τα επίπεδα της ΕΕ. Παρότι το επίπεδο απασχόλησης σε όλο τον κλάδο ήταν πολύ χαμηλότερο από το προβλεπόμενο στο ΕΣΑ, το επίπεδο απασχόλησης στις δικαιούχους εταιρείες ήταν μόλις 50% περίπου του παρόμοιου δείκτη σε μια μέση αποδοτική ευρωπαϊκή εγκατάσταση. Σύμφωνα με το ΣΜΕ της εταιρείας, η συνολική πρόβλεψη για το 2008 ανέρχεται ακόμη σε περίπου 60% της παραγωγικότητας μιας μέσης ευρωπαϊκής εγκατάστασης. Πρέπει να ενταθούν περισσότερο οι προσπάθειες ώστε να επιτευχθεί η αναγκαία αύξηση της παραγωγικότητας, όπως απαιτείται από το πρωτόκολλο.

Μειώσεις του κόστους

Από την παρακολούθηση διαπιστώνεται ότι, το 2006, πολλές δικαιούχοι εταιρείες δεν ήταν σε θέση να επιτύχουν σημαντική μείωση του συνολικού κόστους, παρά τα επενδυτικά προγράμματα που κατάρτισαν και εφάρμοσαν. Αυτό θα μπορούσε να οφείλεται στην αύξηση των παγκόσμιων τιμών των πρώτων υλών και στην υψηλή κατανάλωση πρώτων υλών από τις περισσότερες εταιρείες, κάτι που είχε άμεσο αντίκτυπο στο κόστος. Οι τιμές για το 2006 και η αναθεωρημένη επικαιροποίηση υπερβαίνουν τα διεθνή επίπεδα κατανάλωσης ενέργειας και υλικών. Σχεδόν σε όλες τις δικαιούχοι εταιρείες σημειώθηκε πρόοδος όσον αφορά τη μείωση του κόστους απασχόλησης. Ωστόσο, στις Mittal Steel Galati και Hunedoara υπάρχει περιθώριο για περαιτέρω βελτίωση.

2.2.2. Περιβαλλοντική προστασία

Η συνθήκη προσχώρησης ορίζει μεταβατικό καθεστώς για τη Ρουμανία όσον αφορά την περιβαλλοντική προστασία και θεσπίζει κατάλογο εγκαταστάσεων για τις οποίες χορηγείται παρέκκλιση από τη συμμόρφωση με την οδηγία IPPC έως το Δεκέμβριο του 2014. Οι χαλυβουργικές εταιρείες που απαριθμούνται είναι οι Mittal Steel Galati, Mittal Steel Hunedoara, και Mechel Campia Turzii. Οι άλλες εταιρείες δεν περιλαμβάνονται στον κατάλογο των εταιρειών που επωφελούνται από τη μεταβατική περίοδο και, επομένως, έπρεπε να συμμορφωθούν με την εν λόγω νομοθεσία έως την ημερομηνία της προσχώρησης.

Οι εταιρείες στις οποίες δόθηκε αναβολή συμμόρφωσης, στο πλαίσιο της οδηγίας IPPC, προέβησαν σε περιβαλλοντικές επενδύσεις σύμφωνα με το πρόγραμμα, με εξαίρεση τη Mittal Steel Hunedoara.

Το ποσό που επενδύθηκε το 2006 για περιβαλλοντικούς σκοπούς ανέρχεται σε περισσότερο από το 120% του προβλεπόμενου στο ΕΣΑ ποσού, λόγω των μεγαλύτερων από των προγραμματισμένων περιβαλλοντικών επενδύσεων της Mittal Steel Galati και της TMK Resita. Δύο άλλες εταιρείες, η Mechel Targoviste και η Mittal Steel Hunedoara, δεν πέτυχαν τους στόχους των ΣΜΕ τους και επένδυσαν λιγότερο από το προβλεπόμενο στην περιβαλλοντική προστασία.

3. ΚΥΡΙΑ ΣΥΜΠΕΡΑΣΜΑΤΑ

Από την παρουσίαση των ΕΣΑ και έπειτα έχουν γίνει σημαντικά βήματα για την αναδιάρθρωση της χαλυβουργίας και στις δύο χώρες. Οι υπάρχουσες εγκαταστάσεις εκσυγχρονίζονται ώστε να προσαρμόσουν την παραγωγή στην ποιότητα του χάλυβα που απαιτείται από τις αγορές της ΕΕ και τις αγορές εξαγωγής. Σημειώθηκαν αλλαγές στις δομές διαχείρισης, παράλληλα με τη συνεχιζόμενη διαδικασία συγκέντρωσης, ειδικά στη Ρουμανία.

Ωστόσο, παρά τις προσπάθειες αυτές, η Επιτροπή έχει εντοπίσει καθυστερήσεις, ορισμένες φορές σημαντικές, στην εκπλήρωση των υποχρεώσεων και των απαιτήσεων, όπως ορίζονται στις αντίστοιχες αποφάσεις και τα πρωτόκολλα. Η Επιτροπή, στην επόμενη και τελική έκθεση παρακολούθησης, θα αναλύει διεξοδικά αν τα προβλήματα που εντοπίστηκαν σχετικά με την υλοποίηση των σχεδίων αναδιάρθρωσης οφείλονται κυρίως στις ίδιες τις εταιρείες ή αν οφείλονται σε εξαιρετικές και απρόβλεπτες συνθήκες, για τις οποίες δεν είναι υπεύθυνες οι εταιρείες. Στην ανάλυση θα περιλαμβάνεται περαιτέρω αξιολόγηση ενδεχόμενων επιπτώσεων από πρόσφατες αυξήσεις στις τιμές των πρώτων υλών.

3.1. Βουλγαρία

Προς το παρόν, η μόνη εμπλεκόμενη δικαιούχος εταιρεία, η Kremikovtzi, εισέρχεται σε μια κατάσταση σοβαρής μη συμμόρφωσης με τις δεσμεύσεις της προς τη βουλγαρική κυβέρνηση και την Επιτροπή. Η μη συμμόρφωση αφορά τις τεχνολογικές και περιβαλλοντικές επενδύσεις, τις πωλήσεις, τη μείωση του κόστους και την παραγωγικότητα, που έχουν επιπτώσεις στη βιωσιμότητα, την αποδοτικότητα και την αποτελεσματικότητα της επιχειρηματικής διαχείρισης.

Επιπλέον, η Επιτροπή αντιμετώπισε δυσκολίες όσον αφορά τη λήψη κατάλληλων και συνεπών στοιχείων σχετικά με την αναδιάρθρωση της εταιρείας.

Ακόμη και με τις εξαιρετικά ευνοϊκές τρέχουσες συνθήκες της παγκόσμιας αγοράς χάλυβα, η επίτευξη, έως το 2008, της βιωσιμότητας, κάτω από τις συνθήκες που περιγράφτηκαν, φαίνεται πολύ δύσκολη για την εταιρεία. Η Επιτροπή θα απαρακολουθεί από κοντά τους τομείς που διαπιστώθηκαν καθυστερήσεις και έλλειψη συμμόρφωσης και θα αναφέρει ανάλογα στις μελλοντικές της εκθέσεις προόδου.

3.2. Ρουμανία

Στη Ρουμανία, η διαδικασία αναδιάρθρωσης εφαρμόζεται με επαρκή σεβασμό των αμοιβαίων υποχρεώσεων της κυβέρνησης και των εμπλεκόμενων εταιρειών. Εστιάζοντας στα αποτελέσματα του 2006 και οι έξι εταιρείες βελτίωσαν τα αποτελέσματά τους σε σύγκριση με το προηγούμενο έτος. Ωστόσο, ο βαθμός συμμόρφωσης με τα σημεία συγκριτικής αξιολόγησης όσον αφορά τη βιωσιμότητα είναι μικρότερος από αυτόν που προβλέπουν οι δεσμεύσεις στα αντίστοιχα ΣΜΕ.

Για να επιτευχθεί η βιωσιμότητα πρέπει να ενταθούν οι προσπάθειες από όλες τις εταιρείες, ιδίως όσον αφορά την υλοποίηση των στρατηγικών για τη μείωση του κόστους, τη βελτίωση της επιχειρηματικής τους διαχείρισης και τις στρατηγικές πωλήσεων, έτσι ώστε να επωφεληθούν από τις ευνοϊκές συνθήκες της αγοράς. Υπάρχουν θεμελιώδεις απαιτήσεις για την επίτευξη των στόχων των ΣΜΕ το 2007 και το 2008.

3.3. Επόμενα βήματα

Η Επιτροπή θεωρεί αναγκαία την εντατικοποίηση της διαδικασίας αναδιάρθρωσης, έτσι ώστε να μπορέσουν οι δικαιούχοι εταιρείες να καταστούν βιώσιμες το 2008.

Η Επιτροπή υπενθυμίζει ότι οι διατάξεις του Συμβουλίου Σύνδεσης ΕΕ-Βουλγαρίας και του πρωτοκόλλου της συνθήκης προσχώρησης της Ρουμανίας ορίζουν σαφώς ότι, εκτός από την προγραμματισμένη ενίσχυση, δεν μπορεί να χορηγηθεί περαιτέρω κρατική ενίσχυση για την αναδιάρθρωση. Επομένως, κάθε πρόσθετη ενίσχυση αναδιάρθρωσης είναι ασύμβατη με τις αντίστοιχες διατάξεις αυτών των νομικών πράξεων. Σε περίπτωση μη συμμόρφωσης με τους όρους που ισχύουν για τη χορηγούμενη κρατική ενίσχυση, δηλαδή μη συμμόρφωση με τα σημεία συγκριτικής αξιολόγησης της ΕΚ όσον αφορά τη βιωσιμότητα, η Επιτροπή θα λάβει τα αναγκαία μέτρα για την ανάκτηση κάθε παρόμοιας ενίσχυσης.

[1] ΕΕ L 358 της 31.12.1994, σ. 3–222

[2] UE-BG 1909/06 - Adoption décision 3/2006

[3] ΕΕ L 157 της 21.06.2005, σ. 3–393

[4] Παρόμοια διαδικασία ολοκληρώθηκε μόλις για την Τσεχική Δημοκρατία και την Πολωνία, όπου η Επιτροπή παρακολούθησε και υπέβαλε έκθεση για την αναδιάρθρωση έως το τέλος του 2006.

[5] Βιωσιμότητα σημαίνει ότι, στο τέλος της περιόδου αναδιάρθρωσης, οι εταιρείες επιστρέφουν σε μια μακροπρόθεσμη αποδοτικότητα. Με βάση τη μακροχρόνια πρακτική, η Επιτροπή θεωρεί ότι οι εταιρείες πρέπει να επιτύχουν:- ένα εύλογο επιχειρησιακό περιθώριο, δηλ. κέρδη προ τόκων, φόρων και αποσβέσεων - ΚΠΤΦΑ (EBITDA) επί του κύκλου εργασιών τουλάχιστον 10%, για μη καθετοποιημένες χαλυβουργικές εταιρείες, και 13,5% για καθετοποιημένες χαλυβουργίες·- μια ελάχιστη ανταπόδοση του κύκλου εργασιών στο ίδιο κεφάλαιο: δηλ. μια ελάχιστη ανταπόδοση στις πωλήσεις (δηλαδή τα ΚΠΤΦΑ πρέπει να είναι τουλάχιστον 1,5% του κύκλου εργασιών).

[6] Eurostat, governments’ reports.

[7] Ισοτιμία BGN/ευρώ: 1.9487 (μέση τιμή, Ιούνιος 2004).

[8] Κοινή θέση της ΕΕ – Κεφάλαιο 6: Ανταγωνισμός, εκδόθηκε τον Ιούνιο του 2004, 10232/04.

[9] Απόφαση 3010/91/ΕΚΑΧ, ΕΕ L 286 της 16.10.1991, σ. 20.

[10] Οδηγία 96/61/ΕΚ του Συμβουλίου της 24ης Σεπτεμβρίου 1996, ΕΕ l257 της 10.10.1996, σ.26.

[11] Ισοτιμία ROL/ευρώ 39358,0 (μέση τιμή, Δεκέμβριος 2004).

[12] Απόφαση 3010/91/ΕΚΑΧ, ΕΕ L 286 της 16.10.1991, σ. 20.